作者：无名氏
词牌/韵律：沁园春

paragraphs: 蛮柳眠风，妃棠醉日，春意方浓。
怪凌晨乾鹊，欢声啧啧，充闾瑞霭，佳气葱葱。
白鹿效灵，黄龟献梦，还应君生第二龙。
兰房里，想犀帷晕翠，锦褓裁红。
五峰。
秀气攸锺。
更头玉硗硗天性聪。
自谪仙芳歇，久尘赋颂，江西派冷，谁嗣宗风。
骨脉尤香，云仍载诞，衮衮公侯从此封。
三朝满，好平分犀玉，满泛金锺。